Pohjois-Koreaan kaapatut japanilaiset
Uhrit

Japanin hallitus on nimennyt 17 kadonnutta henkilöä, joiden se väittää tulleen pohjoiskorealaisten vakoojien kaappaamiksi. Neljän henkilön kohdalla Pohjois-Korean hallitus on kieltänyt, että he olisivat koskaan olleet maassa. Listalta puuttuu vuodelta 1974 tunnettu katoamistapaus, jossa kaksi Etelä-Koreassa asunutta sisarusta (Ko Kyon-mi ja Ko Kang) katosivat Japanissa oleillessaan. Kyseessä oli kaksi lasta. Japanin hallitus on epäillyt, että hekin olisivat joutuneet pohjoiskorealaisten kaappaamiksi. Japani pitää myös mahdollisena sitä, että Pohjois-Koreaan olisi kaapattu enemmänkin japanilaisia kuin mitä Japani on virallisesti nimennyt. Vuonna 2021 oli lisäksi 873 muuta kadonnutta henkilöä, joiden kohdalla Japani ei ole voinut sulkea pois sitä mahdollisuutta, että pohjoiskorealaiset toimijat olisivat olleet katoamisen takana.
Lokakuussa 2002 Pohjois-Korea palautti Japaniin viisi kaapattua henkilöä. Pohjois-Korean mukaan kaikki muut henkilöt ovat joko kuolleet tai eivät olleet alun perinkään koskaan saapuneet maahan. Japanin mukaan Pohjois-Korean tarjoamat todisteet sen kuolleiksi väittämistä henkilöistä ovat olleet erittäin epäuskottavia. Japanin hallitus on vaatinut Pohjois-Koreaa palauttamaan kaikki kaapatut japanilaiset ja ilmoittanut asettavansa Pohjois-Korealle siihen asti vienti- ja tuontikieltoja.
| Nro>  | Nimi | Sukupuoli | Ikä katoamisaikaan | Katoamispäivä | Katoamispaikka (prefektuuri) | Kuvaus | Pohjois-Korean kanta |
| --- | --- | --- | --- | --- | --- | --- | --- |
| 1. | Yutaka Kume | Mies | 52 | 19. syyskuuta 1977 | Ushitsu, Ishikawa | Katosi rannikkoalueella | Ei maassa |
| 2. | Kyoko Matsumoto | Nainen | 29 | 21. lokakuuta 1977 | Tottori | Katosi kotinsa lähistöllä | Ei maassa |
| 3. | Megumi Yokota | Nainen | 13 | 15. marraskuuta 1977 | Niigata | Katosi kotimatkalla koulusta lähdettyään | Kuollut |
| 4. | Minoru Tanaka | Mies | 28 | kesäkuun 1978 aikoihin | Hyogo | Katosi matkalla Eurooppaan | Ei maassa |
| 5. | Yaeko Taguchi | Nainen | 22 | kesäkuun 1978 aikoihin | - | - | Kuollut |
| 6. | Yasushi Chimura | Mies | 23 | 7. heinäkuuta 1978 | Fukui | Pariskunta katosi lähdettyään yhteisille treffeille | Palautettu Japaniin elossa |
| 7. | Fukie Chimura (os. Hamamoto) | Nainen | 23 | 7. heinäkuuta 1978 | Fukui | Pariskunta katosi lähdettyään yhteisille treffeille | Palautettu Japaniin elossa |
| 8. | Kaoru Hasuike | Mies | 20 | 31. heinäkuuta 1978 | Niigata | Pariskunta, jonka molemmat jäsenet katosivat kotoa ulos lähdettyään | Palautettu Japaniin elossa |
| 9. | Yukiko Hasuike (os. Okudo) | Nainen | 22 | 31. heinäkuuta 1978 | Niigata | Pariskunta, jonka molemmat jäsenet katosivat kotoa ulos lähdettyään | Palautettu Japaniin elossa |
| 10. | Shuichi Ichikawa | Mies | 23 | 12. elokuuta 1978 | Kagoshima | Pariskunta katosi lähdettyään treffeille rannalle | Kuollut |
| 11. | Rumiko Masumoto | Nainen | 24 | 12. elokuuta 1978 | Kagoshima | Pariskunta katosi lähdettyään treffeille rannalle | Kuollut |
| 12. | Hitomi Soga | Nainen | 19 | 12. elokuuta 1978 | Niigata | Äiti ja tytär, jotka katosivat ostosreissulla | Palautettu Japaniin elossa |
| 13. | Miyoshi Soga | Nainen | 46 | 12. elokuuta 1978 | Niigata | Äiti ja tytär, jotka katosivat ostosreissulla | Ei maassa |
| 14. | Toru Ishioka | Mies | 22 | toukokuun 1980 aikoihin | Eurooppa | Katosivat Euroopan matkalla | Kuollut |
| 15. | Kaoru Matsuki | Mies | 26 | toukokuun 1980 aikoihin | Eurooppa | Katosivat Euroopan matkalla | Kuollut |
| 16. | Tadaaki Hara | Mies | 43 | kesäkuu 1980 | Miyazaki | - | Kuollut |
| 17. | Keiko Arimoto | Nainen | 23 | heinäkuu 1983 | Eurooppa | - | Kuollut |
13-vuotiaana kaapatun Megumi Yokotan äiti (oik.) ja Yhdysvaltain silloinen presidentti George W. Bush (vas.) vuonna 2006.